《舟中感怀寄馆中诸君》
宋代·苏舜钦

扁舟迎春色，东下淮楚乡。侧身风波地，回首英俊场。

顾我本俗材，百事无一长。滥迹入册府，举动初不皇。

乍脱泥滓底，稍见日月光。峻阁郁前起，隐嶙天中央。

春风花竹明，晓雨宫殿凉。溢目尽图史，接翼皆鸾凰。

明窗置刀笔，大案罗缣缃。文字虽幼学，钝庸今废忘。

不能温旧习，考古评兴亡。腼颜于其间，汗下如流浆。

徒然日饱食，出入随群行。朝廷比多事，亦合强激昂。

况有诏书在，烂然贴北墙。奋舌说利害，以救民膏肓。

不然弃砚席，挺身赴边疆。喋血鏖羌戎，胸胆森开张。

弯弓射搀枪，跃马埽大荒。功勋入丹青，名迹万世香。

是亦丈夫事，不为鼠子量。数事皆不能，徒只饱腹肠。

有如凫雁儿，唼喋守稻粱。岁月今逝矣，齿摇发已苍。

于时既无益，自合早退藏。诸君天下选，才业吁异常。

顾当发策虑，坐使中国强。蛮夷不敢欺，四海无灾殃。

莫效不肖者，所向皆荒唐。又不耐羞耻，但欲归沧浪。

濡毫备歌咏，仰首看翱翔。舟中稍无事，思念益以详。

恨无一棱田，可以足糟糠。出处皆未决，语默两弗臧。

莽不知所为，大叫欲发狂。作诗寄诸君，鄙怀实所望。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。